<classify> SHIRIKA la Ndege la Ufaransa Air France linatarajia kuzindua safari mbili zaidi kwa wiki kati ya Paris, Ufaransa na Kenya katika jiji la Nairobi kuanzia Aprili mosi mwaka huu.Kuongezeka kwa safari hizo za ndege kati ya Kiwanja cha Ndege cha Charles de Gaulle mpaka Kiwanja cha Ndege cha Kimataifa cha Jomo Kenyatta ni mkakati wa shirika hilo kuongeza wigo wa safari zake barani Afrika. Kabla ya uamuzi huo, Air France iliyorejesha safari zake Nairobi mwaka jana baada ya kusitisha kwa miaka 18, ilikuwa imeanza na safari tatu kwa wiki.Tutaongeza safari za ndege zetu kutoka Paris mpaka Nairobi kuwa tano kwa wiki na tunaamini tutaendelea nazo kwa miaka mingi ijayo, alisema Meneja Mkuu wa Ukanda wa Afrika Mashariki katika shirika hilo, Arthur Dieffenthaler. Alisema kutokana na hatua hiyo, shirika hilo linatarajia kuwepo kwa ongezeko la biashara baina ya nchi hizo mbili pamoja na kukua kwa soko la utalii nchini Kenya.Pia linatarajia kunufaisha Kampuni za Kifaransa na Kenya, hususani katika sekta ya mboga, maua, matunda, dawa na biashara nyingine zinazotegemea usafiri wa anga. Air France imekuwa na ushirikiano wa kibiashara na Shirika la Ndege la Kenya, Kenya Airways KQ mwaka jana na kwa pamoja wamekuwa na safari 12 kwa wiki kwa safari za Paris Nairobi huku pia Air France ikitoa huduma za ndege za mizigo.  <topic>: kitaifa 